## Odluka o posebnoj obveznoj rezervi na porast određenih plasmana banaka

### NN 86/1994 (29.11.1994.), Odluka o posebnoj obveznoj rezervi na porast određenih plasmana banaka

# NARODNA BANKA HRVATSKE

Na temelju članka 11 i članka 67. stavka 1. točke 7. Zakona o Narodnoj
banci Hrvatske ("Narodne novine" br. 74/92, 26/93 i 79/93), Savjet
Narodne banke Hrvatske na sjednici održanoj 28. studenog 1994. godine donio
je

## ODLUKU

### O POSEBNOJ OBVEZNOJ REZERVI NA PORAST ODREĐENIH PLASMANA BANAKA

I.

Banke su dužne obračunavati i izdvajati posebnu obveznu rezervu u visini,
na način i u rokovima što su utvrđeni ovom Odlukom.

II.

Posebna obvezna rezerva u smislu ove Odluke obračunava se po stopi od
100% na porast plasmana u:

a) obveznice Republike Hrvatske po osnovi pretvaranja deviznih depozita
građana u javni dug i

b) vlasničke uloge u bankama i drugim poduzećima, odnosno trgovačkim
društvima. Pod porastom plasmana iz stavka 1. ove točke, alineja a), podrazumijeva
se pozitivna promjena razlike između stanja na računima plasmana u obveznice
RH po osnovi pretvaranja deviznih depozita građana u javni dug i deviznih
depozita građana pretvorenih u javni dug. Porast plasmana iz stavka 1.
ove točke obračunava se u odnosu na zatečeno stanje na dan 30. studeni
1994 godine.

III.

Posebnu obveznu rezervu iz ove Odluke obračunavaju za obračunsko razdoblje
od dva tjedna, počevši od ponedjeljka, a prema stanju osnovice za obračun
u smislu točke II. ove Odluke, zatećenom u subotu, zadnji radni dan tog
obračunskog razdoblja.

IV.

Obračun posebne obvezne rezerve banke sastavljaju u ponedjeljak, osmi
dan po završetku obračunskog razdoblja.

V.

Iznos obračunate posebne obvezne rezerve banke izdvajaju kod Narodne
banke Hrvatske prenošenjem tih sredstava na posebni račun izdvojene posebne
obvezne rezerve banaka što ga vodi Zavod za platni promet. Izdvajanje se
obavlja na dan sastavljanja obračuna i vrijedi do sljedećeg izdvajanja.

VI.

Ako banka nije izdvojila obveznu rezervu u smislu točke V. ove Odluke
u punom iznosu, uplatu nedostajućih sredstava, po uključenju deponenata,
sekundarnih izvora likvidnosti i intervencija na Tržištu novca, izvršava
Zavod za platni promet na teret sredstava interventnih kredita Narodne
banke Hrvatske.

VII.

Obračun izdvajanja posebne obvezne rezerve u smislu točke IV. ove Odluke
banke sastavljaju na obrascu što ga propisuje Narodna banka Hrvatske i
dostavljaju ga Zavodu za platni promet suglasno odredbama točke V. ove
Odluke. Uz obračun posebne obvezne rezerve banke podnose nalog za uplatu
odnosno vračanje razlike između posebne obvezne rezerve koja se po tom
obračunu izdvaja na poseban račun kod Zavoda za platni promet i stanja
na tom računu. Dva primjerka obračuna posebne obvezne rezerve banke dostavljaju
Narodnoj banci Hrvatske na dan sastavljanja obračuna, radi kontrole ispravnosti
obračuna. Uz obračun, banke dostavljaju i primjerak naloga za uplatu odnosno
vračanje razlike iz stavka 2. ove točke.

VIII.

Na izdvojena sredstva posebne obvezne rezerve u smislu ove Odluke Narodne
banke Hrvatske ne plaća kamatu.

IX.

Ova Odluka stupa na snagu danom objave u "Narodnim novinama",
s tim da je prvo izdvajanje posebne obvezne rezerve 27. prosinca 1994.
godine za obračunsko razdoblje od 5. prosinca 1994. godine do 18. prosinca
1994. godine.

O. br. 279/94

Zagreb, 28. studenoga 1994.

predsjednik Savjeta Narodne banke Hrvatske

guverner Narodne banke Hrvatske

**dr. Pero Jurković, v. r.**

Odluka, NN 86/1994-1514